BYA FLORENCE TUMUPENDE
ABATUUZE abasoba mu 1000 ku byalo 3 okuli Kalagala A, Kalagala B ne Lugologolo ebisangibwa mu ggombolola ya Kyazanga Rural mu disitulikiti y'e Lwengo boolekedde okulumwa enjala ani amuwadde akatebe oluvannyuma lwa nnamutikwa w'enkuba eyafudembye okumala ennaku bbiri ng'erimu kibuyaga omuzira ne mukoka okusaanyaawo ebirime byabwe.
Ebirime okuli ebijjanjaalo, Kasooli, ennyaanya, obumonde obuzungu, muwogo, ebitooke n'ebirala omuzira gwabiyuzaayuzizza bulere.
Abamu kubatuuze abakoseddwa kuliko Hellen Mujulizi (45), Wilson Kawulugutu (82), James Buyinza (40), Julius Bagambe n'abalala be bakaaba twawa ng'entulege!
Bano bategeezezza nti yadde baze baafuna enkuba esukkiridde naye eno babadde tebagirabangako ekiviiriddeko n'abamu okukissa basamize be bagamba nti nabo basusse obungi mu kitundu basaanamu ekikwekweto okubafuuza.
Basentebe b'ebyalo bino okuli Sulayina Kaluhanga ne Wilber Bukenya balaajanidde omubaka waabwe mu Palamenti; Abuduh Kitatta ne ssentebe wa disitulikiti y'e Lwengo, George Mutabaazi babadduukirire n'obuyambi bw'emmere wamu n'ensigo kuba abantu baabwe boolekedde okulumwa enjala.
tso_Latn lug_Latn lug_Latn lug_Latn lug_Latn lug_Latn